ཚོགས་འདུའི་སྟེང་དུ་ཨེ་ཛི་བྱུང་བའི་བུད་མེད་ཅིག་གི་གཏམ་རྒྱུད་ཐོས་ལ།གཏམ་རྒྱུད་དེ་ནི་ཨེ་ཛི་བླ་མ་ཟེར་བའི་གྲོགས་པོ་ཞིག་གིས་ཨེ་ཛི་བྱུང་ཡོད་པའི་ནད་པ་ལ་དངོས་སུ་བཅར་འདྲི་བྱས་པའི་གནས་ཚུལ་ངོ་མ་རེད།འཆི་ལ་ཉེ་བའི་ནད་པ་དེས་ཨེ་ཛི་བླ་མར་འདི་ལྟར་ལྷུག་བརྗོད་བྱས་ཡོད།སྔོན་ཆད་རང་ཉིད་གཟུགས་དང་ལང་ཚོ་མཛེས་ལ་རྒྱུ་དང་འབྱོར་བས་ཕྱུག་པའི་ཁེངས་ལྡན་མ་ཞིག་སྟེ།ཁེངས་ཉམས་མཁའ་ལ་བཏེགས་ཡོད་པའི་དུས་སུ་མོ་རང་དབྱར་གྱི་ཉི་མར་ཤིན་ཏུ་སྡང་།ཉི་འོད་དྲག་པོས་མོའི་ངོ་གདོང་འཚིག་པར་བྱེད་པས་ཡིན།མཁའ་དབུགས་ལ་སྡང་།མཁའ་དབུགས་ཙོག་པོས་མོའི་སྣ་ལམ་ལ་དྲི་ངད་ལྡང་བས་ཡིན།མི་ཚོགས་ལ་སྡང་།མི་མང་བོའི་ཁ་རླངས་ཀྱིས་མོ་ལ་གྲིབ་ཐེབས་པར་དོགས་པས་ཡིན།རྐང་ཐང་ལ་འགྲོ་བའམ་མེ་འཁོར་ས་ཚིགས་སོགས་ནས་ལངས་འདུག་པར་སུན་སྣང་སྐྱེས།རྐང་བ་དང་སྐེད་པ་ན་བས་ཡིན།ད་ལྟ་ང་ཉི་འོད་ལ་དགའ།མཁའ་དབུགས་ལ་དུང་།མི་ཚོགས་ལ་སྨོན་པ་འཆོར།རྐང་ཐང་ལ་འགྲོ་རྒྱུར་མོས་ན་ཡང་དེ་དག་ཐམས་ཅད་ཤོར་སོང་།ད་ལྟ་དེ་དག་ང་ལ་གཏན་ནས་དབང་ངེས་མིན།ཟེར་ཞིང་ཉམ་ཐག་གེར་ལུས་པའི་བཟོ་ལྟ་དེས་ཨེ་ཛི་བླ་མའི་སེམས་ལ་སྙིང་རྗེ་ཚད་མེད་སྐྱེས་བྱུང་།མི་སུ་ཡང་འཆི་ཁར་གཏུག་ཚེ་ད་གཟོད་འཇིག་རྟེན་གྱི་མཛེས་དགེ་བདེན་སོགས་འདོད་པའི་ཡོན་ཏན་ལ་ཞེ་ཆགས་པ་མ་ཟད།ཐ་ན་དེ་ལས་ལོག་པའི་ཆོས་ཐམས་ཅད་ལའང་ཞེན་སྲིད།ལྷག་པར་མོ་རང་གི་ལུས་པོ་རྣག་ཁྲག་གིས་ཟིན་ཅིང་རྐང་ལག་སྐམ་རིད་དུ་གྱུར་པའི་གནས་ཚུལ་ཐོས་ཏེ་ངའི་མིག་ཆུ་ཡང་ལྷུང་མོད།མིག་ཆུ་ནི་ནུས་མེད་སྐྱེས་དམན་རྣམས་ཀྱི་མཚོན་བྱེད་ཙམ་ལས་གང་ཡང་མིན།ཐེངས་འདིའི་ཚོགས་འདུར་ཆོལ་ཁ་གསུམ་པོ་ནས་སྤུན་ཟླ་ལྷག་བསམ་ཅན་སུམ་ཅུ་ལྷག་ཕེབས་ཡོད་ལ།ཁོ་ཚོས་ནད་ཡམས་འདི་འདྲ་སྔོན་འགོག་བྱེད་པར་རང་ངོས་ནས་དུས་ཚོད་དང་འབྱོར་བ་སྤྱད་པ་མ་ཟད་དཀའ་ལས་ཡང་གང་མང་མྱངས་ཡོད།ཚོགས་འདུ་ཉིན་དང་བོའི་མཚན་མོར།མཚོ་སྔོན་ཞིང་ཆེན་གྱི་འབྲེལ་ཡོད་སྨན་ཁང་ནས་ཚོགས་ཞུགས་མི་སྣ་ག་གེ་མོ་ལ་ཁ་པར་ཐོན་ཏེ་བརྗོད་པ་ལྟར་ན།ད་སྔ་མཚོ་སྔོན་ས་ཁུལ་ན་ཨེ་ཛི་བྱུང་ཡོད་པའི་མི་གྲངས་དྲུག་བརྒྱ་ལྷག་ལ་སླེབས་འདུག་ཟེར།ཡིན་ན་ཡང་།མི་མང་བོ་ཞིག་གིས་ཨེ་ཛི་ཟེར་བའི་ནད་ཡམས་འདི་འདྲ་ཡོད་པར་ཡིད་མི་ཆེས་པར་ཁ་འཁྲུག་རེད་སྙམ་བཞིན་ཡོད།དོན་དངོས་ཁས་མི་ལེན་པ་ལ་བྱ་ཐབས་ཅི་ཡོད།